2023 yilda Samarqand Butunjahon turizm poytaxtiga aylanadi

Birlashgan millatlar tashkilotining Butunjahon turizm tashkiloti (UNWTO) 2023 yilda Samarqand shahrida o`tkaziladigan bo`ldi. O`zbekiston Respublikasi Bosh vazir o`rinbosari, Turizm va sport vaziri Aziz Abduhakimov Ispaniyaning Madrid shahrida o`tgan UNWTO’ning 24 sessiyasi doirasidagi ovoz berish jarayoni natijalaridan kelib chiqib shu haqda ma`lum qildi.
“Shunisi diqqatga sazovorki, tarixda birinchi marta BMT oilasi tarkibiga kiruvchi tashkilotlarning Bosh assambleyasi O`zbekistonda bo`lib o`tadi. Bularning bari Prezidentimizning olib borayotgan siyosatlari, turizm sohasini rivojlantirish hamda bu orqali mamlakatimizning jahon sahnidagi nufuzini oshirish yo`lidagi sa`y harakatlari natijasidir. Ta`kidlash lozimki, UNWTO 25-Bosh assambleyasining qadimiy Samarqandda o`tkazilishi bu erga mingdan ortiq xorijlik mehmonlarning tashrif buyurishi hamda bu orqali mahalliy aholi va hunarmandlarning daromad ko`rishiga olib keladi. Bundan tashqari, yuqori darajadagi tadbirning O`zbekistonda o`tkazilishi jahon ommaviy axborot vositalarining ham e`tiborini tortishi  shubhasiz, bu esa oxir-oqibat mamlakatimizning turistik salohiyatini keng targ`ib etish hamda yurtimizga yanada ko`proq sayyohlarni jalb etish yo`lida xizmat qiladi”, - dedi Aziz Abduhakimov.
Shu o`rinda qayd etiladiki, Butunjahon turizm tashkiloti va unga a`zo davlatlar bilan hamkorlik munosabatlarini rivojlantirish, shuningdek, mamlakatimizning xalqaro maydondagi nufuzini oshirish, xalqaro tashkilotlar bilan munosabatlarini yanada kengaytirish, madaniy va turizm salohiyatini targ`ib qilish maqsadida 30 noyabr-2 dekabr kunlari O`zbekiston delegasiyasining Ispaniya qirolligiga tashrifi tashkil etilgan. 
24 sessiyada ishtirok etgan O`zbekiston  delegasiyasi tarkibidan Turizm va sport vazirligi, Madaniyat vazirligi, Samarqand viloyati hokimligi hamda O`zbekistonning Ispaniya qirolligidagi elchixonasi vakillari o`rin olgan.
Madrid shahrida o`tgan tadbir doirasida 2023 yilda UNWTO Bosh assambleyasini o`tkazish uchun O`zbekiston va Portugaliya da`vogarlik qilgan. Yakunda esa O`zbekiston yaqqol ustunlik bilan aksariyat ovoz to`plab, 2023 yilgi Bosh assambleyani qadimiy Samarqand shahrida o`tkazishga kelishilgan.
Ta`kidlanishicha, bugungi kunda Samarqandning turistik salohiyatini yanada yuksaltirish hamda uni dunyo sayyohlik markazlaridan biriga aylantirish borasida ko`plab ishlar olib borilmoqda, bu erda obodonlashtirish ishlari bilan bir qatorda yangi zamonaviy aeroport hamda turizm ob`ektlari bunyod etilmoqda.
Ma`lumot uchun, UNWTO Bosh assambleyasi ikki yilda bir marta o`tkaziluvchi eng muhim turistik forum bo`lib, bunday yuqori darajadagi tadbir, ya`ni BMT oilasiga kiruvchi tashkilotlar Bosh assambleyasining O`zbekistonda o`tkazilishi birinchi tarixiy hodisadir.